Gara republikane, Trump thellon epërsinë
Sondazhet tregojnë se Donald Trump ka thelluar epërsinë ndaj kundërshtarëve të tij në garën republikane për president
Sipas një sondazhi të fundit të Universitetit Quinnipiac, manjati i pasurive të patundshme Donald Trump ka krijuar epërsinë më të thellë deri më tani, ndaj kandidatëve të tjerë të partisë republikanë. Sipas këtij sondazhi, zoti Trump kryeson me 27 për qind, i pasuar nga senatori Marco Rubio nga Florida me 17 përqind dhe në vend të tretë janë Ben Carson dhe senatori nga Teksasi Ted Cruz, me nga 16 përqind. Ngritja e vazhdueshme e zotit Trump në anketa vjen pavarësisht se kohët e fundit ai është ndeshur me kritika dhe shumicën e kohës ka mbrojtur qëndrimet e tij të debatueshme. Korrespondenti i Zërit të Amerikës Jim Malone sjell hollësitë. Donald Trump vazhdon të thellojë epërsinë ndaj kandidatëve të tjerë republikanë, pjesërisht për shkak aftësisë së tij për të paraqitur në mënyrë tërheqëse dhe zbavitëse idetë e tij. Por zoti Trump po vëzhgohet nga afër pas komenteve të tij se mijëra muslimanë në Nju Xhërsi kanë festuar në ditën e sulmeve të 11 shtatorit, edhe pse për këtë nuk ka prova të besueshme. Rivalët e tij, duke përfshirë guvernatorin e Nju Xhërsit, Chris Christie, e panë këtë si një mundësi për ta kritikuar zotin Trump. Por zoti Trump refuzon të tërhiqet. Mbështetësit e zotit Trump shpesh konfrontohen me kundërshtarët e tij dhe shumica e tyre nuk duken të shqetësuar nga retorika e tij e ashpër, thotë analisti Bill Galston. Retorika zotit Trump dhe stili i tij agresiv e dallojnë atë nga kandidatët e tjerë, thotë John Fortier. Por analisti politik, Stuart Rothenberg parashikon se mbështetja për zotin Trump do të zbehet. Megjithatë, deri më tani ekspertët dhe rivalët e tij kanë nënvlerësuar fuqinë e zotit Trump.